
Generikus szoftvermodell-vizualizációs keretrendszer

Napjaink szoftverrendszerei egyre nagyobbá válnak, amely egyben nagyfokú bonyolultságnövekedést is jelent. A szoftverfejlesztésben előtérbe került e komplex rendszerek megértésének támogatása a szoftverek hatékony karbantarthatóságának és továbbfejleszthetőségének érdekében. A szoftverelemzés egyik legdinamikusabban fejlődő területe ma a forrásszövegek statikus elemzése. Az ilyen módon nyert információk különböző nézetekben, vetületekben történő megjelenítése hatékony segítséget nyújt a megértés folyamatában.
Dolgozatunk témája egy olyan nyílt forrású, absztrakt, nyelvfüggetlen szoftvermodell és erre épülő vizualizációs keretrendszer megalkotása és bemutatása, amely elősegíti a szoftvervizualizációs alkalmazások fejlesztését, azok számára alapul szolgálhat.
A programok forráskódjának szövegalapú elemzése hatékonyan nem kivitelezhető, ezért olyan reprezentációt érdemes választani, amelyben ezek a feladatok könnyebben megfogalmazhatóak. A problémára jellemző megoldás, hogy a forráskódot annak szintaktikus alapú hierarchikus szerkezetével - azaz az absztrakt szintaxisfával - ábrázolják.
Munkánk eredményeként egy két komponensből felépülő keretrendszert terveztünk és valósítottunk meg, amelyek a vizsgált program forráskódjának modellezésére, valamint ennek a modellnek a megjelenítésére szolgálnak.
A keretrendszer alacsonyabb szintű rétegeként definiáltunk egy absztrakt szoftvermodellt, mely a szintaxisfa általánosítása. A modell egyrészt nyelvfüggetlen módon alkalmas szintaxisfák leírására, másrészt az elemzett program szintaktikus elemei közti kapcsolatrendszer tetszőlegesen definiálható. A forráskód szerkezete így különböző hierarchikus szinteken vizsgálható.
Erre építettünk egy, a megjelenítést támogató komponenst, mely a szoftvermodell információit egységes felületen keresztül képes biztosítani különböző nézetek számára, valamint további szűrési, annotálási és transzformációs lehetőségekkel bővíti azt. A komponens automatikus szinkronizáció révén támogatja az azonos modellt megjelenítő nézetek közötti kontextusmegőrzést is.
Eredményeink gyakorlati alkalmazhatóságát igazolja, hogy a bemutatott keretrendszer felhasználásra került az ELTE Informatikai Karán fejlesztett, kódmegértést támogató szoftvervizualizációs alkalmazásban.



